รายงานของคณะกรรมการตรวจสอบ ประจำปี 2555

เรียน ท่านผู้ถือหุ้น บริษัท ไรมอน แลนด์ จำกัด (มหาชน)

คณะกรรมการตรวจสอบของบริษัท ไรมอนแลนด์ จำกัด (มหาชน) ประกอบด้วยกรรมการอิสระ 3
ท่าน
ซึ่งมีคุณสมบัติครบถ้วนตามข้อกำหนดและแนวทางปฏิบัติที่ดีของคณะกรรมการตรวจสอบของตลาดหลักทรัพย์แห่งประเทศไทย
ในปี 2555 คณะกรรมการตรวจสอบของบริษัทฯ ประกอบด้วย นายกิตติ คชนันทน์
เป็นประธานกรรมการตรวจสอบ นายสมโภชน์ อินทรานุกูล และนายจิรวุฒิ คุวานันท์
เป็นกรรมการการตรวจสอบ

คณะกรรมการตรวจสอบ ได้ปฏิบัติหน้าที่ตามขอบเขต หน้าที่
และความรับผิดชอบที่ได้รับมอบหมายจากคณะกรรมการบริษัทฯ
ซึ่งสอดคล้องกับข้อกำหนดของตลาดหลักทรัพย์แห่งประเทศไทย โดยในรอบปีบัญชี 2555
ได้จัดให้มีการประชุมคณะกรรมการตรวจสอบจำนวน 4 ครั้ง และในปี 2556 จนถึงวันที่รายงาน
จำนวน 1 ครั้ง รวมทั้งสิ้น 5 ครั้ง โดยเป็นการร่วมประชุมกับผู้บริหาร
ผู้สอบบัญชีและผู้ตรวจสอบภายในตามความเหมาะสม ซึ่งสรุปสาระสำคัญได้ดังนี้

1.  สอบทานงบการเงินรายไตรมาสและงบการเงินประจำปี 2555
    เพื่อนำเสนอคณะกรรมการบริษัทฯ พิจารณาอนุมัติ
    โดยได้สอบถามและรับฟังคำชี้แจงผู้บริหารและผู้สอบบัญชี
    ในเรื่องความถูกต้องครบถ้วนของข้อมูลในงบการเงินและความเพียงพอในการเปิดเผยข้อมูล
    รวมถึงรับทราบแผนการตรวจสอบบัญชีของผู้ตรวจสอบบัญชีประจำปี 2555
    ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า
    งบการเงินดังกล่าวมีความถูกต้องตามที่ควรในสาระสำคัญตามมาตรฐานการบัญชีที่รับรองทั่วไป

2.  สอบทานข้อมูลการดำเนินงานและระบบการควบคุมภายใน เพื่อประเมินความเพียงพอ
    เหมาะสม และประสิทธิผลของระบบการควบคุมภายใน
    อันจะช่วยส่งเสริมให้การดำเนินงานบรรลุตามเป้าหมายที่กำหนดไว้
    โดยพิจารณาจากรายงานการตรวจสอบภายในประจำปี 2555 ตามแผนงานที่ได้รับอนุมัติ
    ซึ่งครอบคลุมระบบงานที่สำคัญของบริษัทฯ
    โดยได้ติดตามให้ฝ่ายจัดการมีการปรับปรุงแก้ไขตามข้อเสนอแนะของผู้ตรวจสอบภายในอย่างต่อเนื่อง
    นอกจากนี้ได้ประเมินระบบการควบคุมภายตามแนวทางที่กำหนด
    โดยสำนักงานคณะกรรมการกำกับหลักทรัพย์และตลาดหลักทรัพย์
    ซึ่งคณะกรรมการตรวจสอบมีความเห็นว่าบริษัทฯ มีระบบการควบคุมภายในที่ดี
    มีระบบการติดตามควบคุมดูแลการดำเนินงานของบริษัทฯ และบริษัทย่อยอย่างเพียงพอ
    เหมาะสม และมีประสิทธิผล

3.  สอบทานการตรวจสอบภายใน โดยพิจารณาภารกิจ ขอบเขตการปฏิบัติงาน หน้าที่
    และความรับผิดชอบ ความเป็นอิสระ อัตรากำลัง
    และงบประมาณของหน่วยงานตรวจสอบภายใน และแผนการตรวจสอบประจำปีที่จัดทำขึ้น
    คณะกรรมการตรวจสอบมีความเห็นว่า การตรวจสอบภายในมีความเพียงพอ เหมาะสม
    และมีการติดตามอย่างต่อเนื่องแล้ว

4.  สอบทานการการปฏิบัติตามกฎหมาย ซึ่งคณะกรรมการตรวจสอบมีความเห็นว่า
    ไม่พบประเด็นที่เป็นสาระสำคัญในเรื่องการไม่ปฏิบัติตามกฎหมาย
    ข้อกำหนดของตลาดหลักทรัพย์แห่งประเทศไทย และกฎหมายอื่นๆ
    ที่เกี่ยวข้องกับธุรกิจของบริษัทฯ รวมถึงข้อผูกพันที่บริษัทฯ มีไว้กับบุคคลภายนอก

5.  สอบทานระบบบริหารความเสี่ยง
    ให้มีความเชื่อมโยงกับระบบการควบคุมภายในเพื่อจัดการความเสี่ยงทั่วทั้งบริษัทฯ
    โดยได้พิจารณาสอบทานนโยบาย และแนวทางการบริหารความเสี่ยง
    รวมถึงความคืบหน้าของการบริหารความเสี่ยง ซึ่งบริษัทฯ
    อยู่ระหว่างการพัฒนาระบบการบริหารความเสี่ยงให้มีประสิทธิภาพและประสิทธิผลมากขึ้น

6.  สอบทานรายการที่เกี่ยวโยงกันและการเปิดเผยข้อมูลของรายการดังกล่าว
    ตามข้อกำหนดของตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์
    ซึ่งผู้สอบบัญชีมีความเห็นว่ารายการค้ากับบริษัทที่เกี่ยวข้องกันที่มีสาระสำคัญได้เปิดเผยและแสดงรายการในงบการเงินและหมายเหตุประกอบการเงินแล้ว
    และคณะกรรมการตรวจสอบมีความเห็นสอดคล้องกับผู้สอบบัญชี รวมทั้งมีความเห็นว่า
    รายการดังกล่าวเป็นรายการที่สมเหตุสมผล
    และเป็นประโยชน์สูงสุดต่อการดำเนินธุรกิจของบริษัทฯ
    รวมทั้งมีการเปิดเผยข้อมูลอย่างถูกต้องและครบถ้วน

7.  พิจารณาคัดเลือก เสนอแต่งตั้ง และเสนอค่าตอบแทนผู้สอบบัญชีประจำปี 2556
    เพื่อนำเสนอต่อคณะกรรมการบริษัทฯ ให้ขออนุมัติจากที่ประชุมผู้ถือหุ้นประจำปี 2556
    ซึ่งคณะกรรมการตรวจสอบได้พิจารณาผลการปฏิบัติงาน ความเป็นอิสระ
    และความเหมาะสมของค่าตอบแทนแล้ว เห็นควรเสนอแต่งตั้ง นางสาวศิราภรณ์ เอื้ออนันต์กุล
    ผู้สอบบัญชีรับอนุญาต เลขทะเบียน 3844 หรือ นายณรงค์ พันตาวงษ์ ผู้สอบบัญชีรับอนุญาต
    เลขทะเบียน 3315 หรือ นายศุภชัย ปัญญาวัฒโน ผู้สอบบัญชีรับอนุญาต เลขทะเบียน 3930
    แห่งบริษัท สำนักงาน เอินส์ท แอนด์ ยัง จำกัด เป็นผู้สอบบัญชีของบริษัทฯ ประจำปี 2556
    พร้อมด้วยค่าตอบแทนเป็นจำนวนเงินไม่เกิน 1,380,000 บาท
    โดยคณะกรรมการตรวจสอบมีความเห็นเกี่ยวกับการเสนอแต่งตั้งผู้สอบบัญชีดังกล่าวดังนี้

ในรอบปีบัญชีที่ผ่านมา ผู้สอบบัญชีได้ปฏิบัติงานด้วยความรู้ความสามารถในวิชาชีพ
และให้ข้อเสนอแนะเกี่ยวกับระบบการควบคุมภายในและความเสี่ยงต่าง ๆ
รวมทั้งมีความเป็นอิสระในการปฏิบัติงาน
มีการปฏิบัติสอดคล้องกับข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
ในเรื่องการกำหนดให้บริษัทจดทะเบียนต้องจัดให้มีการหมุนเวียนผู้สอบบัญชีที่ลงลายมือชื่อกำกับรับรองงบการเงินทุก
5 รอบบัญชี ทั้งนี้หากผู้สอบบัญชีได้รับการแต่งตั้งให้เป็นผู้สอบบัญชีประจำปี 2556 จะเป็นปีที่ 3
ติดต่อกัน ผู้สอบบัญชีไม่มีความสัมพันธ์ใด ๆ กับบริษัทฯและบริษัทย่อย

ความเห็น/ข้อสังเกตจากการปฏิบัติหน้าที่

โดยสรุปคณะกรรมการตรวจสอบได้ปฏิบัติหน้าที่ครบถ้วนตามที่ได้ระบุไว้ในกฎบัตรคณะกรรมการตรวจสอบที่ได้รับอนุมัติจากคณะกรรมการบริษัทฯ
และได้สอบทานรายการดังกล่าวข้างต้น และมีความเห็นว่า
บริษัทฯมีการรายงานข้อมูลทางการเงินและการดำเนินงานอย่างถูกต้อง มีระบบการควบคุมภายใน
การตรวจสอบภายในมีการปฏิบัติตามกฎหมาย ข้อกำหนดและข้อผูกพันต่าง ๆ
มีการเปิดเผยรายการที่เกี่ยวโยงกันอย่างถูกต้อง
และมีการปฏิบัติงานที่สอดคล้องกับหลักการกำกับดูแลที่ดีแล้ว

วันที่ 1 มีนาคม 2556

ในนามคณะกรรมการตรวจสอบ

..............................................

นายกิตติ คชนันทน์

ประธานคณะกรรมการตรวจสอบ